એકવીસમી તારીખ. ગુલાલ મુંબઈ પહોંચી ગઈ હતી. સાંજના સાડા પાંચ વાગ્યા હતા. ઇન્ટરનેશનલ સોફ્ટવેર સેમિનારનો ફર્સ્ટ ડેનો પ્રોગ્રામ પતાવીને ગુલાલ તાજ હોટેલના સ્યૂટ નંબર ત્રણસો ત્રણમાં આઈના સામે ઉભી ઉભી અલગ અલગ ડ્રેસિસ ટ્રાય કરી રહી હતી. એણે લેવીસનું પેન્સિલ હિલ જિન્સ અને ટોપ પહેરી જોયું, સ્કર્ટ અને લુઝ ટી-શર્ટ પણ પહેરી જોયું. પણ ઢગલાબંધ બ્રાન્ડેડ વુમન્સ વેર્સમાંથી આજે એને એકેય પસંદ નહોતાં આવતાં. મલ્હાર સામે કયાં કપડાં પહેરીને જાઉં તો એને સારી લાગીશ એ વિચારવામાં જ એણે કલાક કાઢી નાંખ્યો હતો. આખરે એણે બ્રાન્ડેડ લેગીઝ અને પીન્ક કલરનું એમ્બ્રોઇડરીવાળું સ્કિનફિટ ટોપ પહેર્યું. ત્વચા પર ડેનિમનું બોડી સ્પ્રે તો પહેલેથી જ છાંટેલું હતું. કપડાં પર પણ જેસીકા મેક-ક્લીન્ટોકનું પરફ્યૂમ છાંટી દીધું. સીલ્કી લેયર કટ હેરને ખુલ્લા જ છોડી દીધા. મહાબળેશ્ર્વરની ચેરી જેવા હોઠ પર ડિઓર બ્રાન્ડની આછા પિન્ક કલરની લિપસ્ટિકનો લસરકો મારી લીધો અને માંજરી આંખોને બ્લેક આઈ લાઇનર વડે ધાર કાઢી લીધી.